钦定古今图书集成/明伦汇编/皇极典/第264卷 > 后汉
## 钦定古今图书集成/明伦汇编/皇极典/第264卷 > 后汉

### 高祖开运四年二月汉高祖即位称天福十二年六月诏求直言

按《五代史汉高祖本纪》不载按《册府元龟》，汉高祖
以晋开运四年二月即位，称天福十二年。至六月诏
曰：“古者询刍荛之言，探歌诗之讽，冀求利病，以省是
非。况济济盈朝，謇謇就列，怀才抱器，博古知今，苟无
弘益之辞，曷表翊扶之力。起今后文武百寮，每遇后
殿起居日，仰具利济上章以闻。次第循环，周而复始，
嘉”谋嘉猷之告，庶得闻知；可久可大之规，期于晓达。
亦聆此事，向来已行，但率皆浮言，鲜克忠告。良繇时
或拘忌，人有依违，遂使急务慎于指陈，浪语盈于章
奏，有名无实，阿旨取容。今则不然，所宜改作。凡有封
事，并可直言，无用饰辞，务存确论。辅此不逮，称朕意
焉。